יובל ארד, ראש המועצה המקומית כוכב יאיר-צור יגאל, מפרסם לציבור את היומן שלו, הצהרות הון ורשימות ניגוד עניינים ● ארד: ״השקיפות היא כלי בהגברת אמון הציבור״ ● התקשורת יודעת להעביר ביקורת כשצריך, אבל פעמים רבות שוכחת לספר לנו על הצלחות. לא אנחנו. בסדרת ״הסרגל״ אנחנו שמים זרקור על נבחרי ציבור שפועלים בשקיפות ומקדמים מהלכים חיוביים למען האזרחים
מאז נבחר לעמוד בראש המועצה המקומית כוכב יאיר-צור יגאל בשנת 2018, יובל ארד, מוביל מהלכים של שקיפות מידע ותהליכים למען התושבים שתחת אחריותו. ארד מפרסם באופן שוטף לציבור את יומנו, את הצהרות ההון שלו ואת רשימות ניגודי העניינים. "השקיפות במהלכי הרשות המקומית ושקיפות אישית של התנהלות ראש המועצה, היא כלי בהגברת אמון הציבור", הסביר ארד ל״שקוף״. "היא גם מסייעת בהובלת מהלכים ושינויים, כיוון שהיא מאפשרת לתושבים להיות שותפים ולהשפיע". תחת הכותרת ״שקיפות מידע״, באתר המועצה ניתן למצוא את היומן שלו אותו הוא מעדכן באופן שוטף. היומן שקוף ומפורסם בקובץ PDF המאפשר חיפוש נוח. ביומן ניתן למצוא את נושא הפגישה, המיקום שלה והמשתתפים. מעבר לכך, הוא דואג לפרסם בעמוד הפייסבוק שלו, מדי שבוע, את הנושאים שנמצאים על שולחנו. ארד פרסם גם את אישור הגשת הצהרת ההון ואת הסדר ניגוד העניינים שלו. הם מופיעים באתר העירייה לצד עוד שלל מסמכים, כגון: דוחות ביקורת, מאגר יועצים, פרוטוקולים ואפילו מצגות שהציג בפני שרים יחד עם תאריך הפגישה. בין המסמכים, תושבי כוכב יאיר-צור יגאל יכולים למצוא מידע על נושאים שמעסיקים אותם: פגישות על הרחבת היישוב, פעולות בנוגע לקרינה מתורן האנטנה הסלולרית ועוד. *** יובל ארד הוא רק אחד מ-19 ראשי המועצה שמפרסמים את יומנם באופן עקבי. אם גם ראש הרשות שלכם פועל או פועלת באותו אופן ראוי לציון – נשמח לפרגן גם להם. כתבו לעיתונאי עידן בנימין 